text: danske dinosaurer
  
  publiceret: 2023-05-17 15:57:04+02:00
  Der er desværre kun gjort ganske få fund af dinosaurer i Danmark. Det skyldes hovedsageligt en særlig faktor af den danske geologi. Dinosaurerne var en udelukkende landlevende dyregruppe, og gennem hele den sidste del af Kridttiden for ca. 100–66 millioner år siden var hele Danmark dækket af hav. Aflejringerne fra dette hav er det næsten 1 km tykke lag af skrivekridt, som man finder i den danske undergrund. Derved er alle landaflejringer fra de tidligere perioder, dvs. fra begyndelsen af Kridttiden samt fra Jura- og Triastiden, begravet dybt i den danske undergrund og ikke til at studere ved jordoverfladen.
  På grund af de komplicerede geologiske forhold, der har dannet Bornholm, består øen i dag af adskillige forkastningsblokke af vidt forskellige geologiske aldre, der er skudt op ved siden ad hinanden. Derfor kan man på Bornholm finde geologiske aflejringer fra tidsperioder, der ligger dybt begravet under resten af Danmark. Det er i disse områder langs Bornholms vestkyst. at der er fundet dinosaurrester i Danmark.
  Det geologisk set ældste vidnesbyrd om dinosaurer i Danmark stammer fra kystklipperne ved Sose Odde på Bornholm. Her kan man se tværsnit gennem store og små fodspor fra dinosaurer, der levede i området i begyndelsen af Juratiden for omkring 195 millioner år siden.
  Lidt yngre fund, men stadig fra begyndelsen af Juratiden, er gjort ved Hasle, hvor kystklipperne er omkring 190 millioner år gamle. Her er der fundet en tand fra en lille rovdinosaur og en tand fra en stor sauropod. Derudover er der fundet mindre knoglestykker fra dinosaurer og et enkelt lille forstenet fodspor fra en lille rovdinosaur, der har været på størrelse med en fasan. Sammen med dinosaurfundene er der fundet adskillige rester af svaneøgler, hajer, et fragment af en havkrokodille og en tand fra et primitivt pattedyr.
  Fra midt i Juratiden for omkring 170 millioner år siden er der på stranden ud for Bagå-graven (Pyritsøen) fundet forstenede fodspor fra store sauropoder med en fodlængde på 70 cm, fodspor fra små og store panserøgler, en mellemstor rovdinosaur og andenæbsøgler. Der er også fundet en enkelt knoglestump af kraniet fra en havkrokodille.
  Det første dinosaurfund i Danmark blev gjort i år 2000. Det var en tand, som blev fundet i en grusgrav ved Robbedale øst for Rønne. Tanden stammede fra en lille rovdinosaur på omkring 2 meters længde og blev navngivet Dromaeosaurides bornholmensis. I 2002 blev der på samme lokalitet fundet en tand mere, denne gang fra en sauropod. I de efterfølgende år blev der fundet adskillige flere dinosaurrester på Bornholm. I kystskrænten ved Arnager, hvor klipperne er af samme alder, er der fundet adskillige små tænder fra små rovdinosaurer samt fra en tidlig fugl, og i klinten er der fundet tværsnit gennem store og små fodspor fra forskellige slags dinosaurer. Alle disse fund stammer fra begyndelsen af Kridttiden for ca. 125 millioner år siden.
  Endelig er der fundet en rovdinosaurtand i en sten, der blev fundet på Binderup Strand i Jylland. Denne sten er dog transporteret dertil under istiden, og det vises ikke præcis, hvor den stammer fra, eller hvor gammel den er, men den formodes af stamme fra Juratiden.
  Ved Carlsberg Fjord på Jameson Land, nær Ittoqqortoormiit (Scoresbysund) i Østgrønland er der fundet adskillige forstenede fodspor og skeletrester fra både rovdinosaurer, prosauropoder og sauropoder, der alle stammer fra slutningen af Triastiden. Sammen med dinosaurfundene er der fundet adskillige skeletter af phytosaurer, der er uddøde slægtninge til krokodillerne samt af flyveøgler, skildpadder, padder og lungefisk, hvoraf mange har vist sig at være nye hidtil ukendte arter. På grund af den meget diverse fauna, der er bevaret, er området blevet en meget vigtig lokalitet til forståelsen af dyrelivets udvikling i slutningen af Triastiden.